钦定古今图书集成/明伦汇编/皇极典/第174卷 > 册府元龟 > 《庆鸿名颂》独孤及
## 钦定古今图书集成/明伦汇编/皇极典/第174卷 > 册府元龟 > 《庆鸿名颂》独孤及

“唐兴，百三十八载，皇名在宥”，天下铸五兵为农器，栖
万姓于寿域，道证德洽，神人以和。春正月，冢臣上将、
卿士庶尹洎三老五更、公侯伯子男，相与揭厉皇猷，
请增明号，上㧑谦而未许也。佥曰：“陛下孝达神明，道
超帝尧，以德则符广运，以时则复太朴，以功则保定
丕业，格于上下。而尊称犹浅，鸿名未光，亿兆之心何
戴，神祇之望何塞？”天子南向而让者九，不得已而俞
之。乃命有司具诏告之礼。二月乙酉，备法驾朝太清
宫，敕宫神以洒扫，诏月将使警跸，云动天旋。至于灵
坛，报功乎三清，祈福乎上元。景戌，享太庙，用明水越
席，玉豆雕篹之礼，炳萧以合芗，灌鬯以报魄，神休拥
而万灵接，精意陈而六幽感。丁亥，朝群臣于蓬莱前
殿，于是四方人大和会，命太尉班五瑞，合六乐，遂展
礼奉策，虔受大号曰“开元天宝圣文神武证道孝德
皇帝。”是日也，解商野之三网，受涂山之万玉，大赦天
下，与人更始，协时月，同度量，赞杰俊，书云物，恤高年，
礼大祇，接天瑞，受地釐，抚柔万邦，存省其安危。遂迎
日推䇲，布庆行赐，扇“薰风，调元气。接千载之大统，操
三皇之遗珠。垂其衣裳，与天地合符。乐遍礼崇，乘舆
乃入。然后屏椒房而彻黄屋，徜徉乎大庭氏之馆。泊
兮凝神，沉兮存真。想洪崖、广成之伦，被霓裳而下凤
阙，蹁跹左右，上千万寿。凡遭逢昌运，沐浴圣渥，而不
能颂，烝人赋江汉，吉甫、仍叔之罪也。臣敢有二事。”乃
作颂曰：“穆穆閟宫，敷时绎思。天有成命，孝孙受之。铺
衍下土，报功神祇。我瑞如山，我福孔夷。圣敬攸感，上
元岂私？诞受鸿名，载扬缉熙。风动云行，雨飞露垂。昆
虫昭苏，草木阜滋。恭己南面，端拱无为。柏皇尊卢，万
代一时。昭假迟迟，上帝是祗。永锡多祜，万寿无期。”